Ethiopiese atleet met gesin herenig ná protes | Netwerk24
Ethiopiese atleet met gesin herenig ná protes
Die Ethiopiese marathonatleet Feyisa Lilesa is vir die eerste keer sedert die Olimpiese Spele in Rio de Janeiro verlede jaar met sy gesin herenig nadat hy uit sy geboorteland gevlug het.
Feyisa Lilesa, 'n Ethiopiese marathonatleet, het Donderdag vir die eerste keer sedert die 2016 Olimpiese Spele sy gesin gesien. Foto: Getty
Hy bly sedert die einde van die Spele in die VSA nadat hy 'n gebaar teen die Ethiopiese regering gemaak het toe hy die wenpaal in Rio oorgesteek het. Hy het sy hande in die lug gesteek en 'n "x" met sy arms bo sy kop gevorm. Dié gebaar was in solidariteit met die Oromo-bevolking, die grootste etniese groep in die land, wat volgens hom deur Ethiopië se regering onderdruk word.
Die 27-jarige het die silwermedalje in die marathon in 'n tyd van 2:09:54 gewen.
Hy is by die Miami-lughawe deur sy vrou, Iftu Mulisa, sy dogter, Soko, en sy seun, Sora, gegroet.
Die Ethiopiër het geglo sy lewe sal in gevaar wees indien hy weer sy voete in sy geboorteland sit, hoewel beamptes sê dat hy as 'n held ontvang sal word indien hy sou terugkeer.
'n Geldinsamelingsveldtog is na afloop van die Spele begin om sy gesin, wat steeds in Ethiopië is, te ondersteun.
"Om hul lewe moontlik in gevaar te stel was 'n goeie les vir baie mense oor wat jy moet opoffer sodat toegewings gemaak word en jou omstandighede verander kan word," het hy aan Associated Press vertel.
"Dit kan as inspirasie dien vir mense om te baklei vir hul regte en om die regering uit te daag."
Hy het in Augustus die eerste Ethiopiër sedert 2000 geword wat in die marathon by die Olimpiese Spele binne die eerste twee plekke geëindig het.